Konkurrencen løber af stablen lørdag 13.30, og du kan følge med live på TV2 Nord Salto eller tv2nord.dk.

- Ja, nogen må jo tage tjansen, lyder det med slet skjult ironi fra Kenneth Toft-Hansen, kok og forpagter på Svinkløv Badehotel, der skal bedømme retter fra nogle af landets dygtigste kokke. Det sker ved Danmarks største kokkekonkurrence Sol over Gudhjem i dag, lørdag. Her giver fokus på lokale råvarer - særligt fra Bornholm, hvor konkurrencen foregår - pluspoint. - Men det vigtigste, vi vurderer på, er jo, om maden smager godt. Så kommer alle de andre ting i rækkefølge derefter, siger Kenneth Toft-Hansen og fortsætter: - Og det er jo sådan noget som præsentation og nytænkning. Selv har Kenneth Toft-Hansen flere kokkepriser i bagagen - blandt andet vandt han i 2019 guld i kokke-VM'et Bocuse D'Or - en pris, som den 22-årige Svinkløv-kok Elisabeth Madsen også hev hjem i år. Og så har han desuden lige vundet Sol over Gudhjem af to omgange. - Så vil de ikke have mig med mere, griner han. Fra "øverste hylde" Kenneth Toft-Hansen betegner deltagerne som "et meget, meget stærkt felt." - Kokkene er fra øverste hylde af dansk gastronomi, så jeg forventer, at vi får fremragende mad. Udover kokkekonkurrencen foregår der også tre andre madkonkurrencer til Sol over Gudhjem denne weekend. Blandt andet dessertkonkurrencen, hvor Kenneth Toft-Hansen har en helt særlig aktie. Nemlig føromtalte unge kokketalent og verdensmester Elisabeth Madsen fra hans egen andedam. - Jeg har en rigtig god fornemmelse. Vi kommer til at tage fusen på dem, slutter han. Kokkekonkurrencen løber af stablen lørdag 13.30, og du kan følge med live på TV2 Nord Salto eller tv2nord.dk. Mød Elizabeth Madsen i videoen herunder: